Madej, Róbert, poslanec NR SR (2011-02-11):
Ďakujem pekne. Ďakujem pekne, už som sa zľakol, pán predseda, že mi chcete vypnúť mikrofón. Keď chcete, keď chcete dokazovať, že viete vládnuť, nevyhovárajte sa na to, ako je uvedené v materiáli, že Národná rada Slovenskej republiky nebola schopná prelomiť prezidentovo veto pri jednej pripomienke. Keď hovoríme o tej pripomienke, aká bola od prezidenta Slovenskej republiky, pripomienka prezidenta Slovenskej republiky smerovala k odstráneniu protiústavnosti zákona, nakoľko zákon vstupuje a zasahuje, ničí, ruší vzťahy minulé, čím má spätnú účinnosť. A prezidentova pripomienka v tomto zmysle bola formulovaná správne. To, či vy, páni koaliční poslanci, ste túto pripomienku neschválili vedome alebo nevedome, to je momentálne už jedno, ale je zjavné, že ste prijali a schválili – a ja predpokladám, že vedome – protiústavné znenie zákona o sudcoch len v záujme spolitizovania súdnictva s vedomím, že o týždeň budete tento zákon opravovať. To je obrovská hanba, čo sa týka legislatívneho procesu, dámy a páni. Ministerstvo samotné uvádza, že zákon je v tejto súčasnej podobe neprijateľný, citujem materiál ministerstva spravodlivosti. Je zaujímavé, že samotné ministerstvo si prizná, že materiál alebo že zákon schválený Národnou radou bol schválený v takej podobe s prihliadnutím na to, dámy a páni, že vy ako vládna koalícia sa tvárite, že máte v tomto pléne väčšinu. Spôsob hlasovania, pokiaľ ste vedome alebo nevedome neschválili pripomienku prezidenta, ale aj následné opravovanie a tvorba zákonov, a to aj v skrátenom legislatívnom konaní, pričom máme do mája ešte skutočne čas, kým zákon nadobudne účinnosť, hovorí o tom, dámy a páni, že zákony sú šité horúcou ihlou. Čím ďalej tým viac sa nám to potvrdzuje. Pani ministerka vo svojom materiáli uvádza, že sú dôvody na skrátené legislatívne konanie, prečo aj navrhuje prerokovať predmetný návrh zákona v skrátenom legislatívnom konaní. Pani ministerka, my sme už prerokovávali tento bod, návrh na skrátené legislatívne konanie k predmetnému návrhu zákona vo výbore, v ústavnoprávnom výbore. A ja si vám dovolím citovať § 89 zákona o rokovacom poriadku, ktorý ku skrátenému legislatívnemu konaniu uvádza: „Za mimoriadnych okolností, keď môže dôjsť k ohrozeniu základných ľudských práv alebo slobôd alebo bezpečnosti, hrozia štátu značné hospodárske škody, národná rada sa môže na návrh vlády uzniesť na skrátenom legislatívnom konaní o návrhu zákona.“ Pani ministerka, ja si vám dovolím zopakovať, pretože možno nie všetci boli na ústavnoprávnom výbore, ale v prípade, keď sú ohrozené základné ľudské práva a slobody podľa Ústavy Slovenskej republiky, nie akékoľvek práva a slobody. Tak ako ste nesprávne a mylne informovali na ústavnoprávnom výbore. Ja sa chcem teda, dámy a páni, opýtať, koho základné ľudské práva a aké základné ľudské práva a slobody môžu byť ohrozené natoľko, že potrebujeme, že potrebujeme prerokovať v skrátenom legislatívnom konaní túto právnu normu? Ja odpoveď, dámy a páni, nenachádzam. Vy, čo ste zákonom, ktorý bol schválený asi pred týždňom, niečo viac ako týždňom, spôsobili, porušili ste základné práva napríklad justičných čakateľov tým, že ste zlikvidovali inštitút justičného čakateľa, zasiahli ste do princípu nezávislosti súdnictva, porušili ste základné princípy právneho štátu, kde súdnictvo na základe mnohých ustanovení v tomto zákone spolitizovávate. A pripomeniem asi jedno najdôležitejšie ustanovenie – tvorbu výberových komisií na sudcov, kde vládna koalícia na čele, predpokladám, s pani ministerkou a pani premiérkou, lebo sa rady spolu ukazujú na tlačovkách, bude rozhodovať o tom, kto bude a kto nebude na Slovensku sudcom. Viac ako pol roka ste, pani ministerka, nevypísali výberové konanie a už sa tešíte, že po schválení tohto zákona najmenej 34 sudcov bude po nadobudnutí účinnosti tohto zákona, najmenej 34 sudcov bude politicky menovaných na súdy. A ja sa teda pýtam: Koho základné ľudské práva a slobody budú ohrozené? Obávam sa, pani ministerka, že v reáli vy uvažujete len o tom, že to budú porušené základné práva prisluhovačov tejto vládnej koalície, ktorí sa budú chcieť cez spolitizované výberové konania, v ktorých budete mať väčšinu v týchto komisiách, dostať na funkcie sudcov. To je váš jediný a reálny dôvod na to, aby ste opravovali a plátali chyby po svojich hlasovaniach tu v pléne Národnej rady a aby ste si zabezpečili, že touto právnou normou dáte aspoň ako-tak do poriadku tú zjavnú protiústavnosť, ktorá v zákone o sudcoch, schválenou Národnou radou minulý týždeň, je, a aby ste si od 1. mája zabezpečili politické výberové konania na sudcov na súdoch v Slovenskej republike. Z uvedeného dôvodu je pre nás návrh na skrátené legislatívne konanie, ako aj návrh samotný, pretože opravuje paškvil, ktorý bol prijatý v Národnej rade minulý týždeň, za ktorý nesiete, pani ministerka, zodpovednosť vy, pre nás je jeden aj druhý bod programu v zmysle tohto návrhu na skrátené legislatívne konanie a na zmenu zákona o sudcoch neprijateľný. Zasahuje zákon v komplexe aj so zákonom, ktorý bol schválený minulý týždeň, do nezávislosti súdnictva, do sudcovskej nezávislosti, likviduje postavenie justičných čakateľov a absolútne ruší princípy a zasahuje, negatívne zasahuje do základných princípov právneho štátu. Pretože politické zasahovanie do súdnej moci, bez ohľadu na to, akými dôvodmi to pomenujete, pani ministerka, a aké si vyfabrikujete, bude ďalšie šírenie zla, prekračovanie kompetencií inej moci, výkonnej a zákonodarnej, porušuje princípy trojdelenia moci ako také, čo – ako som uviedol – je v rozpore s princípom právneho štátu. Z uvedeného dôvodu ja odporúčam, aby ste si možno tento nepodarok schválili sami, pretože my na ňom sa určite zúčastniť nemienime. Ďakujem pekne. (Potlesk.)